Debattene på sosiale medier, og spesielt Facebook, raser som aldri før.

De siste ukene har vi diskutert alt fra veganere, turtøy, og ulv, til Stjernekamp, og mer politiske saker.

Lista er lang. Uenighetene mange.

Men blir man egentlig mer enig av å diskutere på Facebook?

Nei, mener gründer bak kommunikasjonsbyrået KommFrem og sosiale medier-ekspert Hans-Petter Nygård-Hansen.

– Vi er nok mest opptatt av å få fram vårt eget synspunkt – ikke å bli mer opplyst.

Lett å misforstå

Nygård-Hansen viser til forskning fra Pew Research Center og universitetene i Berkeley og Chicago, som konkluderer med at svært få endrer mening etter en Facebook-diskusjon.

Hans-Petter Nygård-Hansen er kommunikasjonsrådgiver og ekspert på sosiale medier. Han tror at mye av tiden og energien vi bruker i kommentarfelt kan være bortkastet. Foto: Ingar Næss

Diskusjonene blir heller fort usaklige – fordi vi snakker med folk vi ikke kjenner og ikke får med oss tonefall og kroppspråk.

– Veldig mye kommunikasjon er ikke-verbal, sier Nygård-Hansen.

– Med det skrevne ord overlater vi mye av tolkningen til motparten. Da er det lett å misforstå og angripe.

Snakker til menigheten

For noen er løsningen å rømme til lukkede grupper, hvor de finner folk som stort sett er enige med dem selv.

Men det hjelper ikke nødvendigvis folk til å se ting i et annet lys, mener Torill Olsen, som administrerer gruppa «Vi som vil ha Finnmark som eget fylke».

– Vi endrer jo ingenting. Vi forsterker bare hverandres meninger i vår egen menighet, sier hun.

Torill Olsen er nestleder i organisasjonen For Finnmark, og administrator for Facebook-gruppa «Vi som vil ha Finnmark som eget fylke». Foto: Bård Wormdal

Årsaken til at vi likevel bruker mye tid på å misforstå, hisse oss opp eller eventuelt marinere i ekkokammer er enkel, ifølge Nygård-Hansen.

– Terskelen for å mene noe har blitt ekstremt lav, sier Nygård-Hansen.

– Før måtte vi finne fram penn og papir og skrive et leserbrev. Nå tar det to sekunder og null energi å ytre seg på Facebook.

Rundt kaffebordet

En som på sin side mener at det er vits i å diskutere på Facebook er Raymond Londal, som administrerer gruppa «Sykehus til Alta».

Han mener at så lenge debattene er gode, kan de være konstruktive.

– Alle som følger med i gruppa får opparbeidet kompetanse i debatten, og den tar de med seg rundt kaffebordet. Derfor påvirker debatten vi har «in real life».

Raymond Londal er administrator for Facebook-gruppa «Sykehus til Alta». Han har opplevd at debattene i gruppa har bidratt til å påvirke politiske valg. Foto: Erik Lieungh

Men det er kanskje «rundt kaffebordet» og «in real life» som er nøkkelordene her.

– Mye tyder på at det kanskje er bedre å treffes over en kopp kaffe, sier Nygård-Hansen.

– Folk kan spørre seg selv: Hva var det jeg oppnådde med de siste par timene i et kommentarfelt? Ble jeg mer opplyst? Klarte jeg å få andre til å forstå mine synspunkter? Eller drev vi bare med meningsløs krangling?